**Наставно-научном већу**

**Филозофски факултет**

**Реферат о завршеној докторској дисертацији Саше С. Илића „Страни радници и стручњаци у привреди Југославије 1945-1950. године“**

1. **Основни подаци о кандидату и дисертацији:**

Саша Илић рођен је 1968. године у Пожаревцу. По завршеној гимназији, 1987. године уписао је Историју на Филозофском факултету у Београду. Код ментора проф. др Мирослава Јовановића уписао је докторске студије 2011. године, а менторство је након смрти првог ментора преузела проф. др Дубравка Стојановић.

Од 1996. до 2005. године радио је у Архиву Југославије, на месту саветника. Од 2005. године ради у Архиву Народне банке Србије, а од 2007. до 2013. године је био и директор тог архива.

Саша Илић учествовао је у изради две монографије посвећене Ђорђу Вајферту (*Ђорђе Вајферт – визионар и прегалац: лична и пословна илустрована биографија,* Београд 2010; *Ђорђе Вајферт 1850-1937: Монографија).* У часописима је објавио 11 научних чланака, а три су објављена у зборницима. Учествовао је у изради зборника докумената *Извештаји Министарства иностраних послова Краљевине Југославије – децембар 1930 године,* а у стручним часописима објавио је и четири документа, које је и приредио. Током рада у архивима израдио је четири инвентара, радио на поставкама 6 изложби и изради пет каталога. Учествовао је и на три пројекта дигитализације историјских извора, *Српских новина, Годишњих извештаја о раду Привилеговане народне банке Краљевине Србије и Годишњих извештаја*  *о раду*

**2. Предмет и циљ дисертације:**

Докторска дисертације Саше Илића имала је за циљ да обради једно сасвим непознато питање које до сада нису уочиле ни наша ни страна историографија. Ради се о доласку страних радника и стручњака у Југославију, непосредно по завршетку Другог светског рата. Тај период је у историографији изучаван искључиво кроз његову политичку димензију, у првом реду успостављање нових власти, промене органа власти и изградњу југослвоенске федерције. Посебну пажњу привлачили су и спољна политика, нарочито односи са СССР-ом, да би се тек при крају постојања заједничке државе појавили радови који су увели теме друштвене, економске и културне историје. Упркос значајном ширењу тема из послератне историје Југославије није био уочен долазак страних радника и стручњака који су помогли обнову Југославије. Они су били један нови друштвени, културни и привредни феномен, а истраживање овог феномена отворило је и многа питања међународне сарадње у време када, на почетку Хладног рата, такви контакти још нису били довољно развијени на државном нивоу. До овог рада извесна пажња у науци била је посвећена радницима из СССР-а, али је ово истраживање показало да су они били малобројни у односу на раднике са Запада, посебно на оне из поражених држава - Немачке, Италије, Мађарске, Бугарске, Аустрије. Њихов долазак био је део планске акције државе којој су неопходни били радници, али и потребе самих радника да негде нађу посао, што је у њиховим државама у том тренутку било тешко. Овако постављена тема отворила је широко поље истраживања – од слике југословенске привреде и њених проблема, начина на који су странци долазили, привредних грана у којима су радили, до идејно-политичких утицаја, свакодневног и приватног живота.

Током рада искристалисало се неколико сасвим нових увида. Показало се да помоћ СССР-а била далеко испод оне која се очекивала и која је била обећана. Важно питање је био и однос нове државе према ратним заробљеницима, којима је држава омогућила да радом «откупе» слободу. Било је важно и проверити да ли је долазак странаца омогућио отварање привредних грана које се не би могле покренути без посебних знања које су донели страни стручњаци.

У отварању ових питања овај рад јединствен је у нашој историјској науци и даје један потпуно нови увид у ране године успостављања социјалистичког поретка и то управо из перспективе која је имала кључно идеолошко место – обнове и изградње земље и радништва као нове, како се говорило, владајуће класе.

**3. Основне хипотезе од којих се полазило у истраживању:**

Основна хипотеза била је да ће проучавање доласка страних стручњака и радника указати на неке до сада непознате аспекте обнове, изградње земље и увођења нових облика рада у социјалистичкој Југославији, што је у потпуности доказано, јер је архивска грађа која је коришћена отворила нова поља која су југословенску привреду приказала из нове истраживачке перспективе.

Проучавање друштвених аспеката омогућили су да се докаже још једна хипотеза – о променама које су захватиле читаво југословенско друштво, од измењеног друштвеног миљеа, развоја нових начина живота до свакодневних проблема „обичних људи“ који су у фокусу овог истраживања.

Доказано је и да овакво истраживање може да дозволи улазак у непосредну околину страних стручњака и радника, и да се одатле могу видети друштвени и приватни односи који су их окруживали, а самим тим и да се боље упозна тадашње југословенско друштво.

Доказало се и да је ова тема отворила бројне до сада за науку затворене истраживачке просторе – од ране социјалистичке Југославије, преко мобилности радне снаге, трансфера знања, али нову идеологизацију и свакодневни живот.

Највеће изненађење, супротно очекивањима, било је да је помоћ СССР-а била изузетно мала. Једна од хипотеза од којих се пошло била је да ће стручна помоћ прве земље социјализма бити кључна из многих политичких, идеолошких и привредних разлога. Ипак, супротно очекивањима, показало се да су радници долазили са „супротне стране“, управо из земаља с којима је Југославија до тада била у рату, од стране „непријатеља“. Захваљујући томе добили смо важан увид не само у историју Југославије, него и тих земаља, чије је економско стање по завршетку рата било толико лоше да је запослење у, такође тешко оштећеној Југославији, изгледало као добро решење.

**4. Кратак опис садржаја дисертације:**

Након Предговора у коме је Саша Илић дао подробну слику постојеће историографије и историјских извора, методолошки сложено поставивши оквире свог рада, следи Увод. У томе делу рада, докторант је минуциозно дао неопходни оквир за разумевање теме којом се бавио. Приказао је стање у југословенској привреди пре и после рата, што омогућава разумевање значаја који су имали странци који су дошли. Посебно треба нагласити да је аутор у том уводном делу детаљно описао стање одмах по завршетку Другог светског рата у државама из којих су долазили радници, што је допринело бољем разумевању њихових мотива за долазак у Југославију.

Прво поглавље носи наслов «Стање у послератној Југославијиј и правни оквир за ангажоваље странаца». У изуетно добро разуђеном поглављу Илић је проучавао иделошки оквир доласка страних радника, али и међународни економски положај, правни оквир који је такву размену омогућио, посебно обраћајући пажљу и на несташицу кадрова и различите покушаје да се превазиђу првобитне тешкоће. Посебну пажњу аутор је посветио општем оквиру радног права Југославије, као и правним нормама намењеним страним државњанима на раду у ФНРЈ.

Друго поглавље носи назив «Подобни и домаћи страни стручњаци». Значајан део овог поглавња чини расправљање једног од кључних питања заказивања очекиване помоћи од СССР-а и разлозима који су довели до неиспуњених обећања. Други део овог дела рада посвећен је неочекиваном обрту – претварању ратних заробњеника из поражених држава у нову радну снагу. У овом делу аутор је дао изузетно занимљиву и до сада непознату слику живота заробљеника из првих година након завршетка рата и идеолошког и правог оквира који је омогућио њихово укључивање у систем.

Наредно поглавље посвећено је „Странцима „гастарбајтерима“, односно у првом реду начинима на које су радници ангажовани и довођени у Југославију. Посебна пажња посвећена је каснијем распоређивању пристиглих радника, како по републикама, тако и по различитим привредним ресорима. Занимљиве странице односе се на непоштовање прописа и кршење успостављних правила, чиме се разоткривају слабости система.

Посебан значај у овом докторату има део који је посвећен свакодневном животу страних радника у Југославији. Поглавље носи назив «Свакодневи живот: пословно окружење, социјални услови, приватност и међусобне перцепције». То поглавље је најразуђеније у раду и обухватило је сво богатство питања која је открила историјска грађа. У првом реду отворило се питање њиховог положаја на радном месту и услова рада који су одмах по завршетку рата били изузетно тешки. Посебна пажња посвећена је њиховом приватном и друштвеном животу, посебно становању, кретању и снабдевању. Наравно, појавило се и веома занчајно питање приватног живота, одвојености од примарних породица или заснивање нових. Наравно, из свега тога произлазили су бројни неспоразуми и неиспуњена очекивања који су сварали нове проблеме обрађене у посебном делу рада. Новоупостављена власт у Југославији била је заснована на веома чврсто идеолошком оквиру који је покушавала да наметне и придошлим радницима, из чега је проистицао нови сет проблема, обрађених у овом поглавњу. Посебно је занимљив део који се односи на слику коју су једни о другима стекли југословени и њихови гости. Ово поглавље је и врхунац Илићевог рада, јер својом прецизном анализом показује богате аспекте које је једно овакво питање отворило.

**5. Остварени резултати и научни допринос дисертације:**

Оцењујемо да је докторска теза Саше Илића донела сасвим нова сазнања у првом реду о својој ужој теми, односно страним радницима и стручњацима који су дошли да раде у Југославији непосредно након Другог светског рата. Ради се о изузетно занимњивој теми која је отворила потпуно нове истраживачке просторе о којима ни наша ни страна историографија нису имале никаква сазнања.

Овај рад урађен је у оквиру низа научних дисциплина које су блиске основном историографском методу. Да би се овакав рад урадио било је неопходно бавити се друштвеном историјом, историјом свакодневице и историјом приватног живота. Ипак, најважнији делови уклопљени су у привредну историју, али и у правну историју која је показала успостављање новог правног оквира упоредо са успостављањем новог политичког и идеолошког система, што је по свим кретеријумима донело нове проблеме. Неошходна је била и примена статистиких метода, што је, са своје стране, захтевало стицаље посебних знања.

Због тога оцењујемо као изузетан научан допринос дисертацију Саше Илића, јер је показао како богатсво методошких приступа помаже у откривању прикривених историјских саджаја и како се из једне, наоко, уске проучаване групе заправо види мноштво веома различитих привредних, политичких, идеолошких и осталих аспеката. То оцењујем као јединствен допринос.

У оној мери у којој се теза бави страним радницима дисертација веома јасно осветљава и младо југословенско, социјалистичко друштво. Једно друго виде у огледалу и то из сасвим посебних углова, који се не би могли уочити из неке другачије теме. Зато је управо аспект страних радника дао јединствену слику југословенске привреде, државе и друштва, до којих не бисмо могли да дођемо на други начин. Комисија оцењује врхунски резултат методолошки иновативних и минуциозно урађених целина, поглавља и потпоглавља.

**6. Закључак:**

Докторска дисертација Саше Илића урађена је у складу с одобреном пријавом теме. Ради се о опсежном истраживању на архивској грађи (Архив Југославије), што је био изазов за младог истраживача, али је Илић успео да богатство тема које се пред њим отворило методолошки изузетно обради и сколпи у занимњиву и научно једнствену целину.

Због свега наведеног закључујемо да су се стекли услови за јавну одбрану доктората Саше Илића.

У Београду, 20. новембра 2017. Проф. др Милан Ристовић

Редовни професор

Филозофски факултет

др Весна Алексић

Виши научни сарадник

Институт економских наука

Проф. др Дубравка Стојановић

Редовни професор

Филозофски факултет

Менторка и писац реферата