УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ОДЕЉЕЊЕ ЗА АРХЕОЛОГИЈУ

Изборно веће Филозофског факултета, на својој 14 редовној седници од 16. новембра 2017. године, изабрало нас је у Комисију за припрему ивештаја о кандидатима за избор у звање доцента за ужу научну област АРХЕОЛОГИЈА, са пуним радним временом, на одређено време, у трајању од пет година. На оглас објављен у у Огласним новинама Националне службе за запошљавање *Послови* пријавила се једна кандидаткиња, др Марија Љуштина, доцент на Одељењу за археологију, Филозофског факултета у Београду. После прегледане целокупне конкурсне документације Наставно-научном већу подносимо следећи

И З В Е Ш Т А Ј

**Основни биографски подаци о кандидату**

Марија Љуштина (раније Дошеновић), рођена је 1975. године у Зрењанину. После завршетка основне школе у Петроварадину, средњу школу наставља у Сремским Карловицма, где похађа Карловачку гимназију. Ову најстарију средњошколску установу у Србији, познату по добром класичном образовању, завршава као једна од најбољих ђака у генерацији. Основне академске студије уписује на Одељењу за археологију Филозофског факултета, где је дипломирала 1999. године, са одличним успехом. После завршетка основних студија постала је студент магистарских студија на Одељењу за археологију Филозофског факултута у Београду, где је и магистрирала 2006. године са темом *Насеље ватинске културе на Винчи.* Докторске студије на Одељењу за археологију Филозофског факултута у Београду успешно је завршила одбраном тезе октобра 2012. године, са темом *Стратиграфија насеља и периодизација ватинске културе у Војводини*, (ментор др Милош Јевтић).

**Стручна и радна биографија**

Радно искуство из области археологије Марија Љуштина почела је да стиче већ током основних и пост-дипломских студија. У традицији класичне археолошка школе на Филозофском факултету у Београду, посебно на Катедри за праисторијску археологију под руководством професора Драгослава Срејовића, кандидаткиња је успела да сјајно избалансира своје школске и наставне обавезе са учешћем на археолошким истраживањима.

Марија Љуштина запослена је од 2000. године на Одељењу за археологију Филозофског факултета у Београду, најпре у звању асистента- приправника, затим је после завршених магистрских студија добила звање асистента од 2006. године, а у звање доцента бирана је од 2013. године, за ужу научну област Археологија, односно Праисторијска археологија. У време трајања првог наставничког звања активно учествује у креирању и извођењу наставе на курсевима из тзв. Млађих праисторијских и протоисторијских периода, као што су *Бакарно и бронзано доба југоисточне Европе*, *Гвоздено доба на Балкану*, *Мегалити у праисторији Европе*, *Бронзано доба Егеје*, и *Келти и Скордисци*, у оквиру основних студија. На мастер и докторским студијама учествује у извођењу наставе на курсевима о млађој праисторији Европе, као и у индивидуалном менторском раду у изради дипломских и мастер радова. Последњих година била је и члан неколико комисија за одбрану докторских дисертација. У оквиру ваннаставних активности покренула је серију предавања на Одељењу за археологију Филозофском факултету угледних гостујућих предавача, под називом *Miscellanea Praehistorica*. Ова предавања омогућавају студентима археологије и заинтересованим колегама из Србије упознавање са најновијим резултатима рада на истраживању материјалне и духовне културе протоисторијских заједница на тлу југоисточне Европе. Допринос популаризацији археологије дала је предавањима под називом *Мегалити у Праисторији Европе* у Центру за културу Смедерево, и *Поновни процват живота на теловима: становање на територији Београда у бронзано доба* у оквиру Трибине љубитеља историје Београда Музеја Града Београда, као и отварањем изложбе *Ритам спирале* (аутор Анђелка Путица) у Градском музеју Сомбор.

Теренско искуство из области археологије Марија Љуштина почела је да стиче већ почетком основних студија, најпре као полазник, а затим и млађи сарадник у Истраживачкој станици Петница. У дужем периоду, током студирања и рада на Филозофском факултету одржава добре односе са овом установом за обуку младих научних талената и била је ментор више полазника Петничке археолошке школе. У неколико наврата била је такође предавач по позиву на семинарима у Петници, са темама из млађе праисторије. У дужем периоду, на почетку своје каријере, одржава добре односе са овом установом за обуку младих научних талената. Била је ментор више полазника Петничке археолошке школе, од којих су неки стастали у сјајне истраживаче на теренима и постали предводници нове генерације младих праисторичара.

Учествовала је на више теренских истраживања и сарађивала са више институција које се баве археологијом. Посебно треба истаћи изузетно добру сарадњу са колегама из Народног музеја у Чачку, Народног и Градског музеја у Београду, Војвођанског музеја и Завода за заштиту споменика културе у Новом Саду и Градског музеја у Вршцу. Ангажована је на пројекту новог, систематског истраживања локалитета *Жидовар* код Вршца, од његовог покретања 1996, којим су руководили наставници и сарадници Филозофског факултета у Београду. Овај пројекат је последњих двадестак година био права археолошка школа за теренску обуку и упознавање више генерација студената са археолошким налазима из једног од најбоље очуваних и добро истражених праисторијских налазишта у Србији.

**Научне стипендије**

У току докторских студија била је стипендиста Токио (Сасакава) фондације, Јапан. Као стипендиста Токио фондације у периоду април-јун 2001. г. била је на студијском боравку на Институту за праисторију Freie Universität-а у Берлину (ментор проф. др Бернар Хенсел). Овај студијски боравак резултирао је веома добром и успешном сарадњом са низом представника младе генерације из тзв. „берлинске школе праисторичара проф. Хенсела“, који истражују материјалну и духовну културу заједница из бронзаног и гвозденог доба на тлу југоисточне Европе.

**Учешће у научно-истраживачким пројектима**

Марија Љуштина је од завршетка магистарских студија сарадник на пројектима из млађе праисторије Одељења за археологију Филозофског факултета, који се остварују преко Министарства за науку и технолошки развој Републике Србије. Била је ангажована на следећим пројектима финансираним од стране Министарства просвете, науке и технолошког развоја Републике Србије: *Становништво и насеља из предримског доба на тлу Србије* (2002-2005), *Археолошка грађа – основа за проучавање културног континуитета у праисторији и антици на територији Србије* (2007-2010), *Друштво, духовно-материјална култура и комуникације у праисторији и раној историји Балкана* (2011-2017). Од 2016. г. је научни сарадник на међународном пројекту *Iron Age Female Identities in the Southern Carpathian Basin FEMINE* Хрватске фондације на науку.

**Учешће на националним и међународним научним конференцијама**

У периоду 2006.-2017. учествовала је са писаним рефератима на научним скуповима у Вршцу, Новом Саду, Зрењанину, Нишу и Чачку (Србија), Карлову (Бугарска), Дробети-Турну Северину, Тулчи, Тргу Мурешу, Бузауу, Браили, Трговишту и Темишвару (Румунија), Осијеку и Загребу (Хрватска), Нирнбергу и Манхингу (Немачка), Бечу (Аустрија). Аутор је више радова публикованих у домаћој и страној периодици, као и монографским публикацијама, из области бронзаног и гвозденог доба југоисточне Европе. У мају 2013. године је по позиву одржала предавање под насловом *Southern Border of the Pannonian Plain in 1st Half of 2nd Millennium BC: Case Study of Židovar, South Banat district, Serbia*, на Универзитету у Кембриџу, у оквиру активности на *Division of Archaeology*, *Later European Prehistory Seminar.* Почетком 2017. године кандидаткиња је по позиву одржала серију предавања из археологије металних доба у оквиру пројекта *Gost UP* на Приморском Универзитету у Копру (Словенија), Факултета за хуманистичке студије и Одељења за археологију и очување културне баштине.

**Објављени радови**

Марију Љуштину у раду од 2006. године до данас одликује неуобочајена за наше прилике константност у објављивању мањих и већих научних прилога у нашим, и у знатно већој мери иностраној археолошкој периодци и монографским публикацијама. Савестан рад на припремању бројних предавања по позиву (више од тридесетак предавања на конгресима и симпозијима, и то претежно у иностранству) резултирао је без изузетка увек објављивањем радова у апстракту, а затим и у завршном облику. Будући да је списак свих објављених радова публикованих након првог избора у звање доцента дат у библиографији кандидаткиње (укупно 17 радова објављених у изводима и исти број радова у целини) овде бу указали само на неке од значајнијих радова. Напоменимо да је чак шест од ових радова објављено у угледним часописима који се налазе на ERIH листи.

Посебно би по значају и оригиналности издвојили рад кандидаткиње *Rotary querns from the territory of the Scordisci and potential routes of food technology transfer*. који је објављен у монографији са међународним учеснцим и резензијама „Wege und Trasnprot“, Beiträge zur Ur- und Frühgeschichte Mitteleuropas 69 (eds. C. Tappert, C. Later, J. Fries-Knoblach, P. C. Ramsl, P. Trebsche, S. Wefers, J. Wiethold). Beier & Beran. Archäologische Fachliteratur, Langenweissbach, 2012. Следећи радови Марије Љуштине су објављени на ERIH листи после 2012 године:

* *Southern Border of the Pannonian Plain in 1st Half of 2nd Millennium BC: Case Study of Židovar, South Banat District, Serbia = Sudul Câmpiei Panonice în prima jumătate a mileniului II î. Hr. Studiu de caz: Židovar, Banatul de Sud, Serbia.* Istros XIX (Brăila), 79-117 (2013);
* *Southern fringe of the Carpathian Basin during the 4th century BC and the first contacts with the La Tène world: the case study of the Belgrade Confluence, Serbia*. Acta Archaeologica Carpathica XLVIII (Kraków), 87-110. (2013);
* *Southernmost Part of the Carpathian Basin in 4th c. BC and its First Contacts with La Tène World: Case Study of “Belgrade’s Confluence”, Serbia- Regiunea sudică a Bazinului Carpatic în secolul al IV-lea î. Hr.şi primele sale contacte cu lumea La Tène: studiu de caz asupra arealului „Confluenţei Belgradului“, Serbia.* Istros XX (Brăila), 139-184. (2014);
* *Dunărea conectează: şezările din epoca de mijloc a bronzului de la Omoljica-Zlatica şi Pančevo-Najeva Ciglana vs. vecinii lor de la Vinča-Belo Brdo, Nordul Serbiei = The Danube Connects: Middle Bronze Age Settlements at Omoljica-Zlatica and Pančevo-Najeva Ciglana vs. their Neighbours from Vinča-Belo Brdo, North Serbia*. Istros XXI (Brăila), 57-106.(2015);
* *Despre reconstituirea ritualurilor funerare din Epoca Bronzului din Serbia de vest = Towards Reconstruction of the Bronze Age Funerary Ritual in Western Serbia.* Pp. 89-108 in Istros XXII. Proceedings of the 15th International Colloquium of Funerary Archaeology. Interdisciplinary Methods of Research for Prehistoric and Protohistoric Funerary Monuments, Brăila, 20th-22nd May 2016 (ed. V. Sîrbu). Muzeul Brăilei „Carol I”, Editura Istros, Brăila. (2016);
* *Dreptul sau meritul de a fi îngropat? Contribuţii privind aspecte sociale ale practicilor funerare din Serbia de vest în epoca bronzului = The Right or Merit to Be Buried? A Contribution to Social Aspects of the Bronze Age Funerary Practice in Western Serbia.* Pp. 129-151 in Istros XXII. Proceedings of the 15th International Colloquium of Funerary Archaeology. Interdisciplinary Methods of Research for Prehistoric and Protohistoric Funerary Monuments, Brăila, 20th-22nd May 2016 (ed. V. Sîrbu). Muzeul Brăilei „Carol I”, Editura Istros, Brăila. (2016).

Већина ових радова посвећена је праисторијским заједницама на тлу централног Балкана из бронзаног доба (2. миленијум пре н.е), Два рада објављена у часописима на ERIH листи третирају протоисторијске заједнице са ширег простора српског Подунавља (4. век пре н.е.). Марија Љуштина је била је члан уредничког тима зборника радова *Funerary Practices during the Bronze and the Iron Ages in the Central and South-East Europe. Proceedings of the 14th International Colloquium of Funerary Archaeology in Čačak, Serbia, 24th – 27th September 2015,* Чачак – Београд, 2016 (Eds. V. Sîrbu, M. Jevtić, K. Dmitrović, M. Ljuština). Ангажована је као рецензент за серијске публикације *Прилози Института за археологију у Загребу, Рад Музеја Војводине, Гласник Српског Археолошког друштва, Архаика* и *Артефакти.*

Поседује активно знање енглеског и руског језика, и основно знање немачког, мађарског и хебрејског.

**Закључно мишљење и предлог комисије**

На крају овог реферата издвојили би као посебне квалитете кандидаткиње за избор у наставничко звање њен предан и савестан рад са студентима основних и мастер студија. Истакли би такође веома успешну сарадњу Марије Љуштина са колегама из иностранства, посебно оних из суседних земања, што је већ донело резултате и почетак остваривања заједничких пројеката из области млађе праисторије на тлу источног и западног Балкана.

Имајућиу виду претходно изнете позитивне оцене о резултатима научно-истраживачког и педагошког рада пријављене кандидаткиње, као и испуњењу свих законски предвиђених обавеза, Комисија једногласно предлаже Изборном већу Филозофског факултета да се др Марија Љуштина поново изабере у звање **ДОЦЕНТА** за ужу научну област **Археологија**.

У Београду, 4. децембра 2017.

Чланови Комисије:

Проф. др. Душан Михаиловић

Др Милош Јевтић, доцент у пензији

Проф. др Ненад Тасић